AFRIKAANSE OPSOMMING: Die publikasie van nuuswebwerwe het soos ŉ paddastoel opgeskiet sedert die daarstelling van die Wêreldwye Web, maar die lewensvatbaarheid en/of winsgewendheid van sulke webwerwe blyk steeds ŉ probleem te wees. Hierdie studie benader die vraagstuk uit die oogpunt van die nisteorie en voldoening, en ondersoek die voor- en nadele van nuuspublikasie op die Internet, sowel as die faktore waaruit bedryfsmodelle vir nuuswebwerwe saamgestel kan word. Die laasgenoemde omvat eendersyds koste, soos arbeid, inhoud, produksie, bemarking en verspreiding; en andersyds die moontlike inkomstebronne. Dit vergelyk ook ŉ aantal verskillende bedryfsmodelle. Die bevindings sluit in dat ŉ groter verskeidenheid op die breër nuusspyskaart sowel as die vind van kostedoeltreffende maniere om die unieke eienskappe van die Internet ten volle in die aanbieding van die nuus te benut, onderliggend tot die uiteindelike sukses van nuuswebwerwe sal wees. ŉ Algemeen aanvaarbare norm vir die meting en ouditering van die verkeer na nuuswebwerwe sal deurslaggewend wees in die optimale benutting van die potensiële inkomste uit advertensieverkope. Die studie kom tot die slotsom dat daar twyfel bestaan of nuuswebwerwe as sulks op die lang duur as onafhanklike media-ondernemings sal slaag. In die meeste gevalle sal nuuswebwerwe waarskynlik hoofsaaklik net voortbestaan as ŉ ondergeskikte komponent van webwerwe wat hul verdienste uit ŉ verskeidenheid van ander bronne put. Tegnologiese vernuwing kan egter nuwe moontlikhede daar stel wat ŉ ommekeer in die winsgewendheid van die e-nuusbedryf teweeg kan bring.